Şoreş Emîn: Peykersazî Riwê Şaristaniya Mirovan Diyar Dide
Mêvanê vê xelekê ji bernama Deng û Reng, Peykersaz Şoreş Emîn e
Peykersaz Şoreş Emîn, her alav û keresteyekê di nav destê xwe de dike berhemeke ciwan û dide ber çavê me. Li welatê Siwêdê yê sar û bêdeng, Şoreş li studyoya xwe, wêneyên Kurdistanê jîndar dike û bi peykerên ji kevir, hestin yan jî bronz, çîroka dûrbûnê, serfirazî û qehremanî diafirîne. Şoerş li devera Serçinar li bajarê Silêmanî ji dayik bûye. Ji zaroktiya xwe ve di dîbistana seretayî de, bi behreya xwe ya hunerî bala mamoste û hevalên xwe kişandiyê. Wî d i sala 1987'an de, xwendina xwe di peymangeha hunera ciwan de qedandîye. Ew di sala 1991'ê de li welatê Swêdê bi cîh bûye û ta roja îro li wir dijî. Li Swêdê Şoreş xwendina taybet li ser peykersaziya bronzê qedandiye. Wekî din jî, ew beşdarî gelek pêşangehan bûye û di heman demê de jî, peykerên mezin bo hikûmet û rêxistinên Swêdî afirandiye. Di hunera Şoreş de, ciwaniya gewid û livandina wî diya dibe ku ew bi aliyekî şêweya klasîk bikar tîne û aliyê din bo afirandina berhemeke nû, şêweya hunera nûjen bi hostatî derbasî nav dike. "Min Kurdistan ji bîr nekiriye. Tevî dûrbûna minî dûr û dirêj, ez herdem berhemên xwe li ser giyanê wê ava dikim." Xewna Şoreş ew e ku karibe li Kurdistanê peymangeheke taybet ya hunera peykersaziyê ava bike û teknîk û şêweyên nû raberî şagirtan bike. Gazinên Şoreş gelek in , lê hêviyên wî jî gelek in. Ew ji navê xwe beşekî mezin hilgirtî ye ku di her aliyên jiyanê de divê herdem şoreş hebe.